21ain o Fawrth 2024

Annwyl Rieni a Gofalwyr

Diolch yn fawr i’r staff ymroddgar a’r disgyblion arbennig sydd gennym yn Llanhari am dymor prysur arall. Wrth i’r tymor ddod i ben, mae’n gyfle da i edrych nôl i ddathlu rhai o uchafbwyntiau’r tymor ac edrych ymlaen at Dymor yr Haf. Hyfryd oedd croesawu rhieni y dosbarthiadau meithrin a derbyn i’r ysgol yr wythnos hon ar gyfer ein gorymdaith Hetiau Pasg. Diolch I Mrs Vincent am drefnu’r digwyddiad.

Llongyfarchiadau mawr i dîm siarad cyhoeddus blwyddyn 9 sydd wedi ennill cystadleuaeth cyfrwng Saesneg Rhwydwaith Seren i ysgolion ym Mhrifysgol Rhydychen yn ddiweddar. Mae hyn yn dipyn o gamp ac yn goron ar y cyfan, cawsant wahoddiad i’r Senedd ym Mae Caerdydd Dydd Mercher diwethaf i weld y Prif Weinidog newydd yn cael ei urddo i’r swydd. Diolch yn fawr iawn i Mrs Carys Lewis am hyfforddi’r tîm dros y misoedd diwethaf.

Unwaith eto, mae teithiau a gweithgareddau wedi bod yn cyfoethogi profiadau y disgyblion ar draws yr ysgol. Mae disgyblion yr adran gynradd wedi mwynhau teithio i amrywiol ardaloedd o Dde Ddwyrain Cymru – yr afon Ogwr, y Bannau a Bae Caerdydd wrth astudio’u thema Dyniaethau yn ystod y tymor. Mae’n gyfle gwych i gael profiadau ymarferol ac adeiladu ar yr hyn maent yn ei ddysgu yn y dosbarth.

Yn ystod y tymor, bu nifer o ddisgyblion yn cystadlu yn Eisteddfod yr Urdd a gwych nodi bod hyd at 80 o ddisgyblion yr adran uwchradd yn mynd i gystadlu yn yr Eisteddfod ym Meifod yn ystod y gwyliau Sulgwyn. Dathlodd y partion a chorau ynghyd â rhai ungolion, lwyddiant ysgubol yn yr Eisteddfod Sir. Dyma’r nifer mwyaf i gystadlu o Lanhari yn Eisteddfod Genedlaethol yr Urdd ers nifer fawr o flynyddoedd. Da iawn nhw a diolch yn fawr i Mrs Guy.

Cwblhawyd y broses o ddewis addasiadau i’r wisg ysgol yn ystod yr wythnosau diwethaf. Wedi ymgynghori gyda phob un o randdeiliaid yr ysgol daethpwyd i gytundeb mai dau newid penodol fydd yna ynghyd â chyflwyno “top” ar gyfer gweithgareddau allgyrsiol chwaraeon ar draws yr ysgol. Cewch fwy o fanylion am hwn yr hanner tymor nesaf. O fis Medi, bydd disgyblion blwyddyn 7 Medi 2024 yn gwisgo crys chwys coch fel sydd gan ddisgyblion yr adran gynradd ar hyn o bryd yn lle’r hwdi du, ac fe fydd disgyblion yr adran gynradd yn gwisgo cit ymarfer corff tebyg i’r uwchradd yn hytrach na’r crys T gwyn presennol.

Hoffwn dynnu eich sylw at rai manylion yn ymwneud â’n trefniadau codi arian a gweithgareddau yn gysylltiedig â’r Eisteddfod Genedlaethol dros y tymor nesaf. Byddwn yn dathlu dwy garreg filltir dros y misoedd nesaf sef 100 diwrnod a 50 diwrnod i fynd cyn y cynhelir yr eisteddfod ym Mharc Ynys Angharad ym mis Awst 2024. Bu disgyblion bl 5 a 6 yn brysur yn ddiweddar yn cyfrannu at gerdd clwstwr mewn gweithdy gydag Elinor Wyn Reynolds a rydym hefyd wedi trefnu amrywiaeth o weithgareddau eraill i’n holl ddisgyblion yn ystod y cyfnod hwn. Cewch fwy o fanylion am weithgareddau unigol yn agosach at yr amser ond nodwch os gwelwch yn dda yr isod gyda diolch am eich cefnogaeth parod :

|  |  |
| --- | --- |
| Dyddiad | Gweithgaredd |
| 24.4.24 | Taith gerdded noddedig ym Mharc Ynys Angharad a Phontypridd i ddisgyblion yr adran gynradd. |
| 26.4.23 100 diwrnod i fynd | Disgyblion i gyd i wisgo coch, gwyn a gwyrdd a chyfrannu £1  Gweithdai Celf gydag artist lleol i ddisgyblion cynradd ac uwchradd |
| 13.6.24 | Blwyddyn 5 a 6 yn cynnal pnawn coffi i godi arian tuag at yr Eisteddfod |
| 14.6.24 50 diwrnod i fynd | Disgyblion i gyd i wisgo coch, gwyn a gwyrdd a chyfrannu £1  Amrywiaeth o weithgareddau ar draws yr ysgol |

Bydd y tymor ysgol newydd yn cychwyn ar yr 8fed o Ebrill 2024. Dymuniadau gorau felly i bawb dros y Gwyliau Pasg, dymuniadau gorau i Mr Rhys Williams, ein technegydd sy’n ymddeol, a phob hwyl i’r staff a disgyblion a fydd yn teithio i Awstria ar ein taith sgio flynyddol.

Yn gywir

Meinir Thomas

Pennaeth